МОТИВИ КЪМ ПРОЕКТ ЗА ИЗМЕНЕНИЕ НА НАРЕДБАТА ЗА ИМЕНУВАНЕ И ПРЕИМЕНУВАНЕ НА ОБЩИНСКИ ОБЕКТИ НА ТЕРИТОРИЯТА НА ОБЩИНА БУРГАС

Причини, които налагат приемането на предложения Проект.
С решение по т.1 от дневния ред на проведеното на 19.11.2019 г. заседание, отразено в Протокол №2, Общински съвет – Бургас  прие Правилник за организацията и дейността на общинския съвет, неговите комисии и взаимодействието му с общинската администрация на Община Бургас (Правилник). С разпоредбата на чл.23, ал.3 от Правилника се създадоха Постоянни комисии към Общински съвет – Бургас, като помощни органи на Общинския съвет, както следва:  Комисия по бюджет и финанси; Комисия по правни въпроси; Комисия по икономика и инвестиционни политики; Комисия по наука, иновации и оперативни програми; Комисия по обществен ред и сигурност; Комисия по образование и вероизповедания; Комисия по здравеопазване;  Комисия по социални дейности; Комисия по спорт, деца и младежки дейности; Комисия по транспорт и безопасност на движението; Комисия по морско дело и рибарство; Комисия по опазване на околната среда, земеделие и храни; Комисия по устройство на територията; Комисия по общинска собственост, общински предприятия и дружества; Комисия по международно сътрудничество и връзки с гражданското общество; Комисия по култура и читалищна дейност; Комисия по туризъм и Комисия по установяване на конфликт на интереси.
В предходния Правилник за организация и дейността на Общински съвет и взаимодействието му с общинската администрация на Община Бургас (мандат 2015-2019 г.), някои от посочените комисии са съществували с друго наименование, а някои комисии са изцяло нови. 
На заседанието, проведено на 25 с продължение на 27.09.2012 г., отразено в Протокол №13, с решение по т.5 от дневния ред Общински съвет – Бургас е приел Наредбата за именуване и преименуване на общински обекти на територията на Община Бургас. Текстът на чл.13, ал.1 от цитираната Наредба гласи: „Предложенията за именуване и преименуване се обсъждат на съвместно заседание на Постоянните комисии, чиито основен ресор са културата, туризмът, вероизповеданията, читалищната дейност, образованието, науката и устройството на територията, които изготвят проект за решение. Проектът за решение се внася от председателя на комисията, чийто основен ресор е културата и читалищната дейност, за разглеждане на заседание на Общински съвет Бургас.“
С оглед коригиране наименованието на Постоянните комисии в чл.13, ал.1 от Наредбата за именуване и преименуване на общински обекти на територията на Община Бургас се налага предлаганото изменение.

Цели, които се поставят с предложения Проект и очаквани резултати. 
Целта, която се поставя с предлаганите промени е синхронизиране на настоящата наредба с Правилника за организацията и дейността на общинския съвет, неговите комисии и взаимодействието му с общинската администрация на Община Бургас.
От прилагането на изменението на Наредбата за именуване и преименуване на общински обекти на територията на Община Бургас се очаква да се подобри работата на съвета и неговите комисии.

Финансови и други средства, необходими за прилагане на новата уредба.
За прилагане на новата уредба не са необходими финансови средства.
 
Анализ за съответствие с правото на Европейския съюз.
Настоящите изменения на Наредбата за именуване и преименуване на общински обекти на територията на Община Бургас са в пълно съответствие с европейското  законодателство, спазвайки в пълнота разпоредбите и целите на националното и местно законодателство.

